Ghana mmarahyɛbadwam agye aban no 2023 sikasɛm nhyehyɛeɛ ne mpuntuo ho mmara no atom.
Sikasɛm nhyehyɛeɛ yi ho adwentoatoa a nnipa kakra binom bɔɔ mmɔden yii wɔn ho firii mu wɔ dɔmkuo ketewa no ne dɔmkuo kɛseɛ no mmienu nyinaa afa akyiri no, dɔmkuo kɛseɛ no miaa wɔn ani nyaa nnipa kɛse wɔ wɔn afa wɔ ne berɛ mu maa wɔgyee sikasɛm ntotoeɛ no ne n’akekan too mu.
Dɔmkuo Ketewa no Kannini, Haruna Iddrisu rekyerɛɛ n’adwene wɔ asɛm yi ho no, ɔkasa faa deɛ nti a ekuo no retwentwɛn ne nan ase sɛ wɔbɛba anim abɛgye sikasɛm nhyehyɛeɛ no atom ho.
Ↄkaa sɛ, sɛ wɔka sɛ ɔman yi mu ayɛ den a na ɛyɛ nokorɛ, a Ↄmampanin Akufo-Addo no ankasa agye ato, nanso deɛ ɔmampanin yi mpɛ sɛ ɔbɛgye atom ne sɛ ɔno ara na ɔde ɔman no kɔɔ ahokyerɛ a ɛte sɛɛ mu, ɛsiane n’adwuma a wanyɛ no yie nti. Enti ɛsɛ sɛ ɔmampanin nya akokoɔduro na ɔyɛ n’asɛdeɛ nyinaa yie.
Ↄkaa sɛ, Ↄsoafoɔ a Ↄhwɛ Sikasɛm soɔ no de akwan ahodoɔ 23 a wɔbɛfa so de agyegye ɛtoɔ afoforɔ aba ɛnna wasane ato ɛtoɔ no mu 2.5%. Ↄde too dwa sɛ wɔn NDC foɔ a wɔyɛ dɔmkuo ketewa no deɛ bɛpo saa ɛtoɔ ahodoɔ a a ɔde abɛka ho no na wɔako atia sɛ wɔpɛ sɛ wɔde hyɛ yɛn kɔn no.
Dɔmkuo Kɛseɛ no Kannini, Osei Kyei-Mensah Bonsu nso buaa asɛm a Dɔmkuo Ketewa no Kannini no pagyaeɛ no, na ɔbɔ guiɛ. Ↄgye too mu sɛ ɛwɔ mu sɛ ɔman no nnyina yie deɛ, nanso sika a wɔbɛnya afiri ɛtoɔ no mu no bɛtumi asɔ ɔhaw no ano.
Ↄdaa no adi sɛ, ɛtoɔ ntomu 2.5% no yɛ deɛ wɔde bɛdi akwan ho dwuma titire. Na sɛ yɛmpɛ sɛ wɔyɛ yɛn akwan nso a, yɛnto yɛn anom tuo nka nkyerɛ wɔn.
Saa adwentoatoa yi akyi no, Mmarahyɛbadwam Kasamafoɔ, Alban Bagbin de sikasɛm nhyehyɛeɛ ne mpuntuo mmara a Ↄsoafoɔ a ɔhwɛ Sikasɛm soɔ no kenkanee no Obubuo 24, 2022 mu no ho asɛmmisa too dwa.
Nhwehwɛmu kyerɛ sɛ, Kweku Asante kaa sɛ ɛsɛ sɛ anka Ↄkasamafoɔ no de asɛmmisa no to dwa mprenu, na ɔwiee sɛ wɔn a wɔkaa “aane” no anya.
Ↄkyerɛɛ mu sɛ wɔagye 2023 sikasɛm nhyehyɛeɛ ne mpuntuo ho mmara no atom.
